Pärnus on tulemas 13.-15. juunil 2008 Barnabase päevad, kuhu kõik võivad kohale tulla. Reede, 13. juuni õhtul missa kell 19.00, laupäeval 14. juunil palverännak Kergu kiriku juurde - kell 11.00 kogunemine palverännakuks Barnabase kabeli juures, kust siis sõidame palverännakule. Orienteeruvalt kell 12.30 algab palverännak, pikkusega 3,6 km, Kaisma Suurjärve poole. Peale rännakut orienteeruvalt kell 14.00 piknik Kaisma järve ääres (igaühel kaasa võtta oma piknikukorv, kus jätkub toidupala ka õe või venna tarbeks, kel parasjagu midagi pole, saab ka grillida, NB! teekonnal kabelist Kergu kiriku juurde peatusi ei tehta toidupoodide juures, kuna muidu ei püsi me ajagraafikus). Peale piknikku orienteeruvalt kell 16.00 tuleb preester Eenos ja tutvustab meile Kergu Usukannataja Sinaida apostlikku õigeusu kirikut. Kel on veel jaksu, nendega sõidame edasi (õigupoolest küll tagasi Pärnu poole) Uduverre, kus kohalikus Apostel Jakob Sebedeuse apostliku-õigeusu kirikus kell 18.00 on kammerkoor Flora kontsert. Pühapäeval 15. juunil kell 12.30 lõpetame Barnabase päevad missaga Barnabase kabelis Pärnus.
05.2008 arhiiv
20. mail 2008 toimus Tallinna sünagoogis Eesti erinevate religioonide esindajate kokkusaamine noorte ja perede teemal. Üritust juhtis Siseministeeriumi usuasjade osakonna juhataja hr Ilmo Au. Sõnavõttudega esinesid juutide, Bahai usundi, uusapostliku kiriku, mormoonide ja kristlike konfessioonide esindajad (EELK peapiiskopi assistent Georg Glaase, EMK superintendent Taavi Hollman, EEKBKL peasekretär Erki Tamm, AKEL’i esindaja Lauri Beekman, MPEÕK ülempreester Igor Prekup ja EKEK peavikaar dr Heigo Ritsbek). Lõpusõnaga esines Eesti Kirikute Nõukogu asepresident pastor Joosep Tammo (EEKBKL). Isa Ritsbekil oli see esimest korda elus kõnelda sünagoogis ning kipa‘d kanda… Pärast kokkusaamist toimus ühissööma-aeg kossher-restoranis sünagoogi allkorrusel.
14. – 16. maini 2008 toimus Berliinis hotellis “Akademie” Euroopa Evangeelse Alliansi poolt korraldatud evangelismikonsultatsioon. Kohal oli ligi 30 esindajat paljudest Euroopa riikidest. Esitati ettepanekuid ning soovitusi järgmise suure assamblee – Lausanne III – programmi ja teemade ning käsitlevate küsimuste ringi kohta. Lausanne III toimub oktoobris 2010 Kaplinnas Aafrikas (Lausanne I oli Lausanne’is Schveitsis 1974, Lausanne II – Manilas 1989). Suurkokkutulekul osaleb 4000 delegaati, neist 600 Euroopast. Evangelismikonsultatsioonil Berliinis viibis Eesti Evangeelse Alliansi peasekretärina EKEK peavikaar dr Heigo Ritsbek.
10. juunil 2008 toimus Eesti Kirikute Nõukogu oikumeeniline jumalateenistus Eesti TV-le Eesti Kristliku Nelipühi Kiriku Tallinna Toompea keskusest. Palvete osas teenis kaasa EKEK peavikaar dr Heigo Ritsbek. Jumalateenistus on Eesti TV ekraanil pühapäeval 11. mail 2008 kell 14.55.
10. mail 2008 toimus teaduskonverents Tallinnas Usuteaduse Instituudis, kus mälestati professor Elmar Salumaad, kelle sünnist möödub tänavu 100 aastat. Ühe ettekande sellel mälestuskonverentsil tegi EKEK peavikaar dr Heigo Ritsbek.
30. juulist kuni 1. augustini 2008 toimub Orlandos (Florida, USA) Karismaatilise Episkopaalkiriku IV ülemaailmne konvent (I ülemaailmne konvent toimus 1996 Jacksonville’is Floridas (USA), II ülemaailmne konvent toimus 2000 San Clemente’is Californias (USA), III ülemaailmne konvent toimus 2004 Manilas Filipiinidel). 5. mai seisuga on konvendile juba registreerunud 473 inimest ning Wyndham Orlando Resort hotellis (kus konvent toimub) on tehtud konkreetsed broneeringud 280 toa kohta, kuigi terve hotell on konvendi jaoks üldiselt broneeritud. Lähemate nädalate jooksul oodatakse uusi registratsioone ja broneeringuid. Eestist peaks konvendil osalema peavikaar isa Heigo Ritsbek.
4. mail 2008 teenis Karismaatilise Episkopaalkiriku patriarh peapiiskop Craig W. Bates Püha Kolmainsuse katedraalis Recifes Brasiilias. Katedraali liikmeskonda kuulub enam kui 8000 liiget ning see kasvab pidevalt. Recifes asuv Püha Kolmainsuse Katedraalkirik on suurima liikmeskonnaga Karismaatilise Episkopaalkiriku koguduseks terves maailmas.
Patriarh Craig W. Bates Püha Kolmainsuse katedraalkirikus Recifes
Pühapäeval 25. mail 2008 toimub Harkujärve Stefanose kirikus palve- ja paastupäev. Alustame kell 10.45 palveosaga, kell 12.30-14.00 toimub missa, missa järel taas palveosadus kuni 15.50.
29. aprillist kuni 6. maini 2008 viibib Karismaatilise Episkopaalkiriku patriarh peapiiskop Craig W. Bates Brasiilias. Patriarhi saadavad visiidil piiskop Michael Davidson ja isa James House. Rohkemat informatsiooni mainitud visiidist võib inglise keeles leida siit.
Patriarh Bates (vasakult kolmas) koos Brasiilia piiskoppidega